Szám: 1-2/2020. 5. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2020. február 13-i nyilvános, rendes ülésére**

**Tárgy:** Az önkormányzat 2020. évi költségvetésének elfogadása

**Tisztelt Képviselő-testület!**

Az államháztartásról szóló 2011. évi CXCV. törvény (továbbiakban: Áht.) 24. § (2)-(3) bekezdései alapján a jegyző által előkészített rendelettervezetet a polgármester nyújtja be a képviselő-testület felé, a jelenlegi napirend tárgyalásával ennek a törvényi kötelezettségnek teszek eleget.

A Magyarország 2020. évi központi költségvetéséről szóló 2019. évi LXXI. törvény 2019. július 23-én került kihirdetésre, azonban több ágazati jogszabály módosítására csak az év utolsó napjaiban került sor. Az állami hozzájárulásokhoz tartozó mutatószámok felmérése november hónapban megtörtént, azonban ennek végleges eredménye 2020. február hónapban válik ismertté, mivel a 2019. évi őszi önkormányzati választások módosították a feladatellátásba bevont körzeteket, amelyek csak a törzskönyvi átvezetések után lesznek véglegesek. A költségvetési törvényben az önkormányzat számára a család- és gyermekjóléti szolgálat és az önkormányzati hivatal támogatása jogcímeken eredeti előirányzatként megállapított összeg a 2019. évi tény, de a jelenleg benyújtott költségvetési rendelet- tervezet (számítások alapján) már a 2020. évi várható normatívát tartalmazza, mivel a ténylegesen felmerülő kiadások igényelték a magasabb (várható) összeg beépítését, amelynek tényleges pénzügyi korrekciójára 2020. márciusában kerül sor a nettósítás keretében. A központi támogatási összegen kívül a 2020. évi költségvetés megalapozásához elengedhetetlen volt a 2019. évi tényszámok ismerete, ami a december havi könyvelést követően állt rendelkezésre, így a költségvetés készítésére az idei évben is nagyon kevés idő állt rendelkezésre.

A központi jogszabályok változása az önkormányzati költségvetés készítésére is jelentős hatást gyakoroltak, ezek közül a legfontosabbak az alábbiak voltak:

- Folytatódott 2020. évben is a minimálbér és a garantált bérminimum emelése. Sajnos az önkormányzatnál – a vezetők kivételével – a dolgozók zöme érintett a minimálbér és garantált bérminimum emelésénél.

- A tavalyi évi köztisztviselői illetményalap emeléséhez az idei évben külön támogatás nem jár, a hatása beépítésre került az önkormányzati hivatal általános támogatásába, de az újabb illetményalap emeléshez a jelenlegi költségvetési törvény nem tartalmaz támogatási összeget, tehát a bérfejlesztések tekintetében továbbra is a köztisztviselők zárják a sort, a dolgozók zömének jogszabály alapján járó bérét ki kell egészíteni a garantált bérminimumra.

- A központi költségvetési törvény általános indoklása alapján várható – az előző évek vállalkozókkal kötött bérmegállapodása alapján – a szociális hozzájárulási adó 2020. évközi csökkentése, de jogszabályi változás hiányában a város költségvetésének tervezése során ez a munkáltatói teher a jelenlegi, 17,5% mértékkel került betervezésre.

A helyi önkormányzatok központi támogatási rendszere 2020. évben is az önkormányzati feladatellátáshoz igazodó, 2013. évtől kialakított és lényegi változást nem, de némi finomítást (tényleges, átlagos kiadási szinthez közelítő) tartalmazó feladatalapú támogatási rendszerben történik.

Zalaszentgrót Város Önkormányzatának költségvetését érintő legfontosabb változások az alábbiak:

- A szociális és gyermekjóléti ellátó rendszerben az önkormányzatok szerepe alapvetően továbbra is az alapellátások biztosítása; az idei költségvetési törvény Zalaszentgrót esetében a szociális feladatok finanszírozásában kedvező változást hozott. A szociális feladatok támogatási összege egyes nappali ellátási formákban követi a megvalósuló bérnövekedéseket; az eredeti előirányzat továbbra sem tartalmazza a dolgozók összevont ágazati pótlékát, de a központi költségvetés az év során biztosítja annak fedezetét.

- 2019. szeptember 1-jétől az egységes óvoda-bölcsőde ellátási formát felváltotta az önálló feladatként megjelenő bölcsőde működtetése, amely két csoportban működik, a személyi juttatások fedezetére kapott bér- és a működtetési támogatás biztosítja a felmerülő kiadások fedezetét.

- A köznevelés területén az önkormányzatok feladata továbbra is az óvodai ellátás biztosítása, amelynek finanszírozása az előző évhez képest lényeges elmozdulást nem mutat, mivel a pedagógus életpálya többlet finanszírozása befejeződött, az óvodaműködtetés fajlagos összege változatlan, a nagyságrendje pedig az ellátott gyermeklétszámtól függ.

- Az ún. „elvárt bevétel” és kiegészítés szabályaiban az előző évhez képest nem történt alapvetően változás, az iparűzési adóalap változása miatt a tavalyi 42.331 e Ft összegű elvárt bevétel 44.228 e Ft-ra nőtt.

- Zalaszentgrót Város Önkormányzata 2020. évi költségvetésének elkészítése során az alábbi szempontok érvényesültek:

1. Az idei évben a költségvetési rendelet címrendjében az intézmények száma tovább csökkent, a Zalaszentgróti Gazdasági Ellátó Szervezet beolvadással történő megszüntetéséről a képviselő-testület a 87/2019.(VII.25.) számú határozatában döntött, a jogutód szervezet a Zalaszentgróti Közös Önkormányzati Hivatal, de a feladatok egy része Zalaszentgrót Város Önkormányzata, illetve a Szentgrótért Kft. tevékenységét bővíti.

2. Továbbra is a költségvetés bevételi oldalának legjelentősebb tétele a központi költségvetésből származó állami támogatás, amelynek összege 441.542 e Ft, amely az előző évi eredeti előirányzatnál 16.819 e Ft-tal magasabb. A többlet támogatás nyújt fedezetet a bölcsőde két csoportjának egész évre vonatkozó működtetésére, amely 10.755 e Ft támogatást jelent, ami fedezi a feladat ellátásához szükséges kiadásokat. A bölcsőde támogatása mellett a nappali szociális ellátás normatívái emelkedtek az idei évre, de ez a házi segítségnyújtás esetében még mindig kevésnek bizonyul, mivel önkormányzati forrás kiegészítésre szorul. Az általános működés, igazgatás finanszírozása az előző évek gyakorlata alapján történik.

3. Saját bevételeken belül legnagyobb bevétel a közhatalmi bevételekből, a helyi adókból származik. 2019. évre 298.035 eFt bevétel szerepelt ezen a jogcímen a költségvetésben, de – a kivetési és tényszámokat figyelembe véve – az idei évben 328.500 eFt, az előző évi tervezett bevételnél magasabb összeggel számoltunk.

Helyi adók közül a vállalkozók iparűzési adója esetében számoltunk nagyobb bevételre, de meglehetősen nagy a bizonytalanság néhány gazdasági társaság esetében.

4. Az egyéb saját bevételek esetében a működési bevételek az előző évihez hasonló szinten kerültek betervezésre, figyelembe véve azt, hogy tavaly júliustól változtak a gyermek étkeztetés térítési díjai, a szociális ellátások térítési díjai áprilistól fognak változni, általános emelés a bérleti díjak esetében nem történt.

5. A jelenlegi tervezetbe a közmunka programoknak csak a február végéig tartó szakasza került be, mivel a 2020-ban induló programokra még nincs támogatási szerződés.

6. Az idei évi költségvetésbe is belekerült a Zalai Borút Egyesületnek átadott pénzeszköz visszafizetése, ennek realizálására évek óta nem került sor.

A bevételi oldal meghatározó eleme az előző évről származó költségvetési maradvány, amelynek összege 516.980 e Ft, amely tartalmazza az intézményi maradványokat is. A költségvetési maradványokban szerepelnek az uniós pályázatokhoz kiutalt előlegek, amelyek az önkormányzaton kívül az Egészségügyi Központnál és a VMK-nál is szerepelnek. A költségvetési maradványon kívül a kiadások finanszírozásához 39.390 e Ft értékpapírból származó bevétellel is számoltunk.

A költségvetés kiadási oldalán legnagyobb tételként a 2019. decemberi engedélyezett létszámkeret alapján számított személyi juttatás és a munkaadókat terhelő járulék jelentkezik, figyelembe véve a minimálbér és garantált bérminimum emelkedést és a soros lépéseket. A közalkalmazottak és az 1 évnél hosszabb távon foglalkoztatottak nettó 96.000 Ft/év, a köztisztviselők a törvényben meghatározott 200.000 Ft/év bruttó cafeteria juttatásban részesülnek, amely Széchenyi Pihenőkártyára kerül átutalásra.

A működést szolgáló dologi kiadások tervezése a 2019. évi tény szintből indult, figyelembe véve az év során meghozott képviselő-testületi határozatokat, megkötött szerződéseket, a karbantartások tervezése az intézmények bevonásával történt.

Az idei évben a karbantartások 36.488 e Ft összegben kerültek betervezésre, az előző évihez hasonló nagyságrendben, ezzel az összeggel az idei évben is jelentős keret áll rendelkezésre az állagmegóvó feladatok elvégzésére. A közmunka programok szűkülésével egyre több külső vállalkozót kell alkalmazni a feladatok megoldásához, ez pedig egyre több pénzt kíván.

A szociális ellátások kerete az önkormányzat szociális rendeletében meghatározott juttatások alapján, a 2019. évi tény adatok és a rendelkezésre álló állami támogatás figyelembe vételével került összeállításra. Az idei év kiadásaira szolgáló keret 17.514 eFt, ami 2.512 eFt-tal alacsonyabb az előző évinél, de magasabb az előző évi tényleges felhasználásnál.

A beruházási kiadások kerete a jelenlegi tervezetben 521.386 eFt, a felújítások 137.136 eFt összegben szerepelnek, amely összegek a pályázatokban meghatározott tartalék kereteket is tartalmazzák, amit az előző évben folyósított előlegek nem tartalmaznak.

A pályázatokhoz kapcsolódóan szerepelnek a költségvetésben olyan keretek, amelyek az egyes projektekben el nem számolható (de szükséges) kiadások fedezetéül szolgálnak, ezen felül tartalmazza a tervezet az egyéb pályázatokhoz kapcsolódó önrészeket is.

Az idei évben is betervezésre került a közművagyon szolgáltató által készített, képviselő-testület által elfogadott gördülő fejlesztési tervének 2020. évi üteme, amelynek bevételi forrását egyrészt a szolgáltató által 2020-ben fizetendő használati díj, másrészt az előző évek közmű használati díjából származó maradvány biztosítja.

A városrészek finanszírozása a tavalyi évihez hasonlóan történik, az éves keretek több elemből tevődnek össze. A működés alapja az idei évben is a fejkvóta alapján kiszámított 4.500 Ft/fő alaptámogatás. A felújítási kiadások között szerepel az előző évekről áthozott termőföld eladásból származó céltartalék, ami az év folyamán az értékesítések függvényében változik; amelyről a költségvetési rendelet módosításakor a polgármester tájékoztatást ad. A felhalmozási kiadások között szerepel még az előző évi részönkormányzati felújítási és beruházási tartalék maradványa, így a működési és felhalmozási források együttesen 27.179 eFt keretet biztosítanak. 2020. évtől változás, hogy a Városi Művelődési Központban a városrészi művelődési házak kiadásai és bevételei nem kerülnek elkülönítésre, hanem az intézményi keretek között szerepelnek.

Az önkormányzat 100 %-ban tulajdonosa a Szentgrótért Kft-nek, a gazdasági társaság az alábbi gazdasági tevékenységeket látja el:

1. Sportcsarnok, műfűves pálya üzemeltetése
2. Zalaszentgrót Termálfürdő üzemeltetése
3. Szentgróti Fejlesztési Ügynökség létrehozása és működtetése

Az önkormányzat 2020. évtől nem támogatást, hanem számla ellenében ellenértéket biztosít a Kft-nek a szolgáltatásokért.

A jelenlegi tervezetben a civil szervezetek támogatása a beadott beszámolók és kérelmek alapján került összeállításra. A megállapított támogatások évközben kiegészülhetnek a céltartalékból nyújtott támogatási összegekkel, amelyek felhasználásáról a képviselő-testület a soron következő költségvetési rendelet módosításkor tájékoztatást kap.

**Tisztelt Képviselő-testület!**

A jelenlegi rendelettervezet a központi jogszabályok előírásai és a helyi feladatok figyelembevételével került összeállításra. A konkrét tervezési munka során többszöri egyeztetést folytatott az önkormányzat vezetése a költségvetési szervekkel, illetve egyéb érintettekkel, ezek eredményeképpen terjesztem jelen tervezetet a képviselő-testület elé.

Az önkormányzat bizottságai megtárgyalták a 2020. évi költségvetés tervezetét, a Szociális Bizottság az 1/2020. (II. 06.) számú határozatával, a Humán Ügyek Bizottsága az 3/2020. (II. 06.) számú határozatával, a Gazdasági és Városfejlesztési Bizottság a 10/2020.(II.06.) számú határozatával egyhangúlag elfogadta és a képviselő-testületnek elfogadásra javasolja.

A Pénzügyi és Ügyrendi Bizottság az önkormányzat 2020. évre vonatkozó költségvetési tervezetét mellékleteivel, részletes anyagával áttekintette és a 16/2020. (II. 06.) számú határozatában a képviselő-testület számára elfogadásra javasolja. Megállapította, hogy a költségvetési rendeletben reális célok kerültek meghatározásra, az a jelenlegi formájában végrehajtható. Évközben új feladat meghatározása csak a feladathoz rendelt forrás meghatározásával lehetséges.

**Egyeztetési kötelezettség:**

A közalkalmazottak jogállásáról szóló 1992. évi XXXIII. törvény 6. § (3) bekezdése szerint a közalkalmazotti intézmény-előmeneteli rendszer pénzügyi fedezetéül szolgáló költségvetést a döntést megelőzően véleményeztetni kell az érintett, megfelelő szintű reprezentatív szakszervezetekkel. Jelen előterjesztés véleményeztetésre megküldésre került a reprezentatív szakszervezetek részére, az egyeztetés eredményéről a polgármester a testületi ülésen számol be.

Az államháztartásról szóló törvény végrehajtásáról szóló 368/2011. (XII. 31.) Korm. rendelet 27. § (1) bekezdése előírja a költségvetési rendelettervezet egyeztetését a költségvetési szervek vezetőivel. Az anyag megküldésre került valamennyi intézményvezető részére.

A gazdasági kamarákról szóló 1999. évi CXXI. törvény 37. § (4) bekezdése szerint a gazdasági döntéseket megelőzően a helyi önkormányzat területén működő, érdekelt gazdasági érdekképviseleti szervezet, a Zala Megyei Kereskedelmi Kamara számára is elküldésre került a költségvetési rendelettervezet.

**Előzetes hatásvizsgálat a rendelethez:**

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a tisztelt képviselő-testületet:

**1. A rendelettervezet jelentősnek ítélt hatásai:**

a.) *A tervezet társadalmi, gazdasági, költségvetési hatásai:*

Zalaszentgrót hosszú távú fejlődése csak akkor biztosítható, ha a költségvetési politika kiszámítható és fenntartható gazdasági környezetet teremt. Ennek releváns részét képezi, hogy az önkormányzat hogyan hasznosítja a rendelkezésre álló vagyonát, költségvetésében milyen feladatokra és mennyi forrást biztosít a fejlesztéshez és a működéshez. A költségvetés tervezésében ugyanis lényegi szempont a lakosság megfelelő színvonalú közszolgáltatásokkal való ellátásának pénzügyi biztosítása.

Az önkormányzat - törvényi keretek között - a tulajdonával önállóan rendelkezik, bevételeivel önállóan gazdálkodik, az önként vállalt és a kötelező önkormányzati feladatok ellátásáról egységes költségvetéséből gondoskodik.

A helyi önállóságot anyagilag, szervezetileg és jogilag biztosító önkormányzatbarát környezetben az önkormányzat képes arra, hogy a köz megelégedésére hatékonyan igazodjon a helyi sajátosságok és igények sokszínűségéhez, az országos közfeladatok helyi érdekű megvalósításához. Az önkormányzat költségvetésének bevételei közvetett módon meghatározzák a településen élő emberek jövedelmi helyzetét. A közalkalmazottak, köztisztviselők, egyéb jogviszonyban foglalkoztatottak juttatásai, a segélyezettek ellátásai közvetett társadalmi hatással van az önkormányzat területén élőkre, az intézmények ellátottaira, az életszínvonal alakulására.

A helyi adó bevételek nagysága, a működési bevételek folyamatos beszedése befolyásolja az önkormányzat likviditását.

Az Önkormányzat tervezett éves bevételeit és a kiadásait elkülönítetten tartalmazza a rendelettervezet.

b.) *A jogszabály környezeti és egészségi következményei*:

A költségvetés rendelkezik működési kiadás (pénzeszköz átadás, illetőleg működési finanszírozás) formájában az egészségügyi és - az érvényes társulási megállapodás alapján - a szociális, valamint gyermekjóléti feladatok ellátásáról, ezáltal biztosítja az önkormányzat által közvetlenül ellátandó és az említett feladatokat érintő finanszírozások zökkenőmentes megvalósulását, mely hozzásegíti a fenti feladatokat ellátó intézményeket ahhoz, hogy fedezetük legyen ezen feladatok ellátására, mely így pozitív kihatással van településünk lakosságának egészségi állapotára, az emberi egészséghez való megfelelő színvonalú ellátás biztosítására, illetőleg szociális életkörülményeire.

c.) *A jogszabály adminisztratív terheket befolyásoló hatásai:*

A tervezet a jelenlegihez képest jelentős adminisztratív terheket nem keletkeztet, ez főként annak köszönhető, hogy az önkormányzati jogalkotásra jogszabályi előírások miatt kerül sor.

**2. A rendelet megalkotásának szükségessége, a jogalkotás elmaradásának várható következményei:**

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 111. § (2) bekezdése, valamint az Áht. 23. §-ának (1) bekezdése, 24. §-ának (2)-(4) bekezdése teszi indokolttá a jogszabály megalkotását. Megállapítható, hogy a rendelettervezet igazodik a központi jogszabályokhoz.

A Mötv. 111/A. §-a értelmében amennyiben a helyi önkormányzat a költségvetési évre vonatkozóan nem rendelkezik elfogadott költségvetéssel, a részére járó egyes támogatások folyósítása az Áht.-ban meghatározottak szerint felfüggesztésre kerül.

**3. A rendelet alkalmazásához szükséges személyi, szervezeti, tárgyi és pénzügyi feltételek:**

A rendelet alkalmazásához szükséges személyi állomány a rendeleti javaslatban foglaltak szerinti létszámban áll az Önkormányzat és a költségvetési szervek rendelkezésére. A szükséges tárgyi és pénzügyi feltételeket a Képviselő-testület a költségvetési rendelet megalkotásával fogja tudni biztosítani. Tehát nem keletkeztet többletfeltételeket a korábbiakhoz képest.

Kérem a T. Képviselő-testületet, hogy az előterjesztést – 1-3. számú mellékleteivel együtt – megtárgyalni, majd Zalaszentgrót Város Önkormányzata Képviselő-testületének az önkormányzat 2019. évi költségvetéséről szóló rendeletét megalkotni szíveskedjen.

**Zalaszentgrót,** 2020. február 10.

**Baracskai József**

polgármester

Az előterjesztés a törvényességi előírásnak megfelel.

**Dr. Simon Beáta**

jegyző