**Szám:** 1-2/2020. 2. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2020. február 13-i rendes, nyilvános ülésére**

**Tárgy:** Tájékoztató a tanácsnokok munkáját segítő tanácsadó testület tagjainak városrészi jelöléséről, valamint a Szervezeti és Működési Szabályzat módosítása

**Tisztelt Képviselő-testület!**

Mint az a T. Képviselő-testület előtt ismert, az elmúlt év végén a Szervezeti és Működési Szabályzatról szóló 25/2014. (XI. 28.) önkormányzati rendelet (a továbbiakban: SZMSZ) kettő ízben való módosításával változtatásokat eszközöltünk az önkormányzati feladatellátás több kiemelkedően fontos területén.

A T. Képviselő-testület a 2019. november 06-i rendkívüli ülésén egy új jogintézménnyel egészítette ki az SZMSZ-t, mely révén sor került a város és városrészek üzemeltetésének felügyeletéért felelős tanácsnok, valamint a városi és városrészi rendezvények összehangolásának felügyeletéért felelős tanácsnok megválasztására. Ezen tisztségek bevezetésének célja az önkormányzati működés, azon belül is elsődlegesen a településüzemeltetés, valamint a helyi rendezvények és kulturális élet területei hatékonyságának erőteljesebb növelése volt.

A fentiekkel szerves összefüggésben, előzetes egyeztetések alapján a 2019. december 14-i ülésünkön döntöttünk a településrészi önkormányzatokra vonatkozó szabályozás átalakításáról is. Az ezzel kapcsolatos koncepciónk az volt, hogy a részönkormányzati testületekre kötelezően vonatkozó - nagyfokú adminisztratív teherrel és bürokratikus kényszerrel járó - bizottsági (és áttételesen képviselő-testületi) szabályrendszer helyett a döntési és intézkedési hatékonyságot sokkal inkább biztosító, rugalmasabb működési formát vezessünk be. Mindemellett azonban a legfontosabb szempont az volt, hogy a változással a városrészek érdekeinek védelme és érvényesítése, mint a helyi önigazgatás kiemelkedően hangsúlyos eleme nem szenvedhet semmiféle csorbát.

A fentieket figyelembe véve, a részönkormányzati testületekre vonatkozó rendelkezések hatályon kívül helyezése mellett sor került a tanácsnokok munkáját segítő tanácsadó testületre vonatkozó szabályozás SZMSZ-be illesztésére is. E körben kiemelendő, hogy a városrészek a továbbiakban is az eddigi költségvetési forrásaikat használhatják fel, illetve a tanácsadó testület városrészi tagjainak feladatai is gyakorlatilag megegyeznek a korábbi részönkormányzati testületi feladatokkal.

Változás viszont, hogy a tanácsadó testület 12 tagját az önkormányzat közigazgatási területén lévő Aranyod, Csáford, Kisszentgrót, Tüskeszentpéter, Zalakoppány, valamint Zalaudvarnok városrészek lakossága közül választott 2-2 fő választópolgár adja, akik közül az egyik személy a városrészi üzemeltetés, a másik pedig a kulturális élet felelősségi területén segíti a tanácsnokok munkáját.

A decemberi SZMSZ módosításnak megfelelőn a 2020. januárjában megtartott lakossági fórumokon sor került a város és városrészek üzemeltetésének felügyeletéért felelős tanácsnok, valamint a városi és városrészi rendezvények összehangolásának felügyeletéért felelős tanácsnok munkáját segítő tanácsadó testület adott városrészi tagjainak - az alábbiak szerinti - jelölésére.

**Aranyod**

Kulturális felelős: **Borsos Zoltán** Zalaszentgrót, Hegyalja u. 1.

Üzemeltetési felelős: **Kőszeghy Zoltán** Zalaszentgrót, Hegy u. 7.

**Csáford**

Kulturális felelős: **Tóth Vivien** Zalaszentgrót, Csáfordi u. 48.

Üzemeltetési felelős: **Varga Zoltán** Zalaszentgrót, Hegy u. 7.

**Kisszentgrót**

Kulturális felelős: **Németh Zsuzsanna** Zalaszentgrót, Szabadság u. 36.

Üzemeltetési felelős: **Szabó Tibor** Zalaszentgrót, Szabadság u. 57.

**Tüskeszentpéter**

Kulturális felelős: **Borsos Éva** Zalaszentgrót, Akácfa u. 29.

Üzemeltetési felelős: **Takácsné Kelemen Hajnalka** Zalaszentgrót, Rózsa u. 18.

**Zalakoppány**

Kulturális felelős: **Nagy Győzőné** Zalaszentgrót, Koppányi u. 109.

Üzemeltetési felelős: **Óvári Tamás** Zalaszentgrót, Templom u. 6.

**Zalaudvarnok**

Kulturális felelős: **Dóberné Laskói Judit** Zalaszentgrót, Bem József u. 9.

Üzemeltetési felelős: **Császár Cecília** Zalaszentgrót, Hévízi u. 82.

A későbbi hatékony működés garanciájaként külön örömöt jelent, hogy a jelölt személyek túlnyomó többsége számára nem idegenek ezek a feladatok, tekintve, hogy korábban részönkormányzati testületi tagként már szolgálták helyi közösségük érdekeit.

Szintén a decemberi SZMSZ módosításban - a korábbi szabályozást megtartva - került rögzítésre, hogy a tanácsadó testület tagjait a Képviselő-testület minősített többségű határozattal választja meg. Ezen rendelkezés kapcsán azonban a Zala Megyei Kormányhivatal szóbeli jelzést intézett felénk. A törvényességi felügyeleti szerv álláspontja szerint míg a tanácsnokok megválasztása igazodik az önkormányzat Mötv. szervezetalakítási szabadságába, azonban az Mötv. által szervezetként nem nevesített és gyakorlatban széles körben alkalmazott tanácsadó testület esetében az önkormányzati törvény rendelkezése alapján a polgármester általi megbízás egyeztethető össze a hatályos jogszabályi rendelkezésekkel.

A fentiekre tekintettel a tanácsadó testület tagjainak jelöléséről szóló határozat meghozatala előtt intézkednünk szükséges az érintett rendelkezés módosításáról.

**Előzetes hatásvizsgálat a rendeletekhez:**

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a tisztelt Képviselő-testületet:

A rendelettervezet jelentősnek ítélt hatásai:

A társadalmi és gazdasági hatásvizsgálat kapcsán megállapítható, hogy a rendelet tervezett módosítása igazodik a központi jogszabályokhoz. Az adminisztratív terhek a rendelet módosítását követően nem változnak. A rendelet módosítása környezeti és egészségi hatással nem jár.

A rendeletalkotás szükségessége, a jogalkotás elmaradásának várható következményei:

A rendelet módosítását a törvényességi felügyeletet gyakorló szerv jelzése teszi indokolttá. A jogalkotás elmaradásával azon aggályos rendeleti szabályozás maradna hatályban, mely alapján a Képviselő-testület az önkormányzati törvényben nem nevesített saját szervet hozhatna létre.

A rendelet alkalmazásához szükséges személyi, szervezeti, tárgyi és pénzügyi feltételek:

Az új szabályok alkalmazásához, végrehajtásához nem szükségesek újabb jelentősebb munkaszervezési intézkedések, a végrehajtáshoz szükséges feltételek személyi, szervezeti, tárgyi feltételek adottak. A pénzügyi feltételek rendelkezésre állnak.

A rendeletmódosításnak jelentős társadalmi, gazdasági vagy költségvetési hatása, környezeti és egészségi következménye, adminisztratív terheket befolyásoló hatása nem mutatható ki, ezért indokolását a Magyar Közlöny kiadásáról, valamint a jogszabály kihirdetése során történő és a közjogi szervezetszabályozó eszköz közzététele során történő megjelöléséről szóló 5/2019. (III. 13.) IM rendelet 21. § (2) bekezdése alapján nem szükséges közzétenni.

A fentiek alapján javaslom Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014. (XI. 28.) önkormányzati rendelete módosítását.

A Pénzügyi és Ügyrendi Bizottság az előterjesztést a 2020. február 06-i ülésén megtárgyalta, a 12/2020. (II. 06.) és 13/2020. (II. 06.) számú határozataival elfogadta, és a Képviselő-testületnek elfogadásra javasolja.

Kérem a Tisztelt Képviselő-testületet, hogy az előterjesztést szíveskedjen megtárgyalni, és az 1. számú mellékletként csatolt módosító rendelettervezetet, valamint az alábbi határozati javaslatot elfogadni.

**Határozati javaslat:**

Zalaszentgrót Város Önkormányzatának Képviselő-testülete a város és városrészek üzemeltetésének felügyeletéért felelős tanácsnok, valamint a városi és városrészi rendezvények összehangolásának felügyeletéért felelős tanácsnok munkáját segítő tanácsadó testület tagjainak városrészi jelöléséről szóló tájékoztatót elfogadja.

A Képviselő-testület felkéri Baracskai József polgármestert, hogy a tanácsadó testület tagjainak a - 2020. február 17. napjától 2024. október 13. napjáig tartó - feladatellátással való megbízásáról intézkedni szíveskedjen.

Határidő: 2020. február 17.

Felelős: Baracskai József polgármester

**Zalaszentgrót**, 2020. január 30.

**Baracskai József**

polgármester

Az előterjesztés és a határozati javaslat a törvényességi előírásoknak megfelel.

**Dr. Simon Beáta**

jegyző

1. számú melléklet

**Zalaszentgrót Város Önkormányzata Képviselő-testületének**

**.../2020. (II. ...) önkormányzati rendelete**

**a Szervezeti és Működési Szabályzatáról szóló 25/2014. (XI. 28.) önkormányzati rendelet módosításáról**

Zalaszentgrót Város Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, valamint az Alaptörvény 32. cikk (1) bekezdésének a) és d) pontjában és a Magyarország helyi önkormányzatairól szóló 2011. évi CLXXXIX. törvény 53. § (1) bekezdésében meghatározott feladatkörében eljárva a Szervezeti és Működési Szabályzatáról szóló 25/2014. (XI. 28.) önkormányzati rendelet módosításáról a következőket rendeli el:

**1. §**

A Szervezeti és Működési Szabályzatról szóló 25/2014. (XI. 28.) önkormányzati rendelet 48/B. § (6) bekezdése helyébe a következő rendelkezés lép:

48/B. §

(6) A tanácsadó testület tagjait a feladatellátással a polgármester bízza meg.

**2. §**

E rendelet a kihirdetését követő napon lép hatályba és a hatályba lépését követő napon hatályát veszti.

**Baracskai József**  **Dr. Simon Beáta**

polgármester jegyző

A rendelet 2020. február .... napján kihirdetésre került.

**Dr. Simon Beáta**

jegyző